Τοπικές εκλογές στη Βρετανία: 

Φιλελεύθερη πτώση και άνοδος των εθνικιστών στη Σκωτία 

Φιλελεύθερη πτώση σ’ όλη τη Βρετανία και άνοδο των εθνικιστών στη Σκωτία έβγαλε η κάλπη των τοπικών εκλογών, προκαλώντας σοβαρές αναταράξεις στο πολιτικό σύστημα της χώρας και καταφέρνοντας έτσι ακόμη ένα πολιτικό χτύπημα στον αδύναμο αναπληρωτή πρωθυπουργό Νικ Κλεγκ και το κόμμα του. 

Εκατομμύρια Βρετανοί προσήλθαν στις κάλπες στις 5 Μαΐου 2011 για την ανάδειξη των νέων μελών των τοπικών Κοινοβουλίων σε Σκωτία, Ουαλία και Βόρεια Ιρλανδία, για τη νέα σύνθεση των δημοτικών συμβουλίων σε 279 δήμους της Αγγλίας και στους δήμους της Βόρειας Ιρλανδίας, καθώς και για την κάλυψη μίας κενής κοινοβουλευτικής έδρας στην περιφέρεια του Νοτίου Λέστερ.

Πάνω από 270 θέσεις δημοτικών συμβούλων και αρκετές περιφέρειες έχασαν οι Φιλελεύθεροι του Νικ Κλεγκ, που τιμωρήθηκε για τη στήριξη της κυβέρνησης Κάμερον στην αύξηση των διδάκτρων στα πανεπιστήμια και στα σκληρά μέτρα λιτότητας. Το «ηχηρό χαστούκι» στον Κλεγκ ήταν η απώλεια του Σέφιλντ, της περιφέρειας όπου εκλέγεται ο ίδιος. 
Οι Φιλελεύθεροι υπέστησαν μεγάλη ήττα και στη Σκωτία. Το κόμμα του Αλεξ Σάλμοντ, Σκωτσέζοι Εθνικιστές (SPN), σχεδόν διπλασίασε τις έδρες του στην τοπική Βουλή, εξασφαλίζοντας 52 έδρες σε σύνολο 129, έναντι 26 για τους Εργατικούς, 9 έδρες για τους Συντηρητικούς και 3 για τους Φιλελεύθερους Δημοκράτες. Είναι χαρακτηριστικό ότι το SNP πέτυχε την απόλυτη ανατροπή, αφού οι δημοσκοπήσεις το έφερναν ως και 10% κάτω από τους Εργατικούς. Τελικά, καταφέρνουν να συγκεντρώσουν περίπου το 45% των ψήφων και διατηρούν σοβαρές πιθανότητες να σχηματίσουν αυτοδύναμη κυβέρνηση στη Σκωτία.

Κλεγκ: Ο μεγάλος χαμένος

Εκτός όμως από το Σέφιλντ και τη Σκωτία οι ψηφοφόροι σ’ όλη τη χώρα γύρισαν την πλάτη τον Νικ Κλεγκ, ο οποίος χαρακτήρισε τα αποτελέσματα «δυσάρεστα» και έκανε λόγο για «δύσκολες ώρες», όμως υποσχέθηκε να βοηθήσει τους Φιλελεύθερους Δημοκράτες να συνέλθουν και να ανακάμψουν. Το κόμμα συγκέντρωσε γύρω στο 15% των ψήφων στο σύνολο της επικράτειας, ποσοστό που συνιστά σημαντική αποδυνάμωση σε σχέση με τις εθνικές εκλογές, όπου εξασφάλισε περισσότερο από 18% και μία θέση στη συγκυβέρνηση της χώρας. 

Αναλυτές αποδίδουν την ήττα του κ. Κλεγκ στο γεγονός ότι ο ίδιος και το κόμμα του λειτουργούν σαν πολιτικό και εκλογικό «φράγμα» για τους Συντηρητικούς. Ο Ντέιβιντ Κάμερον έχει καταφέρει να εμφανίζεται σταθερός στις προεκλογικές του θέσεις, ενώ ο κ. Κλεγκ, προκειμένου να συμμετέχει στο συνασπισμό, υποχώρησε, κυρίως στα ζητήματα της αύξησης των πανεπιστημιακών διδάκτρων και της οικονομίας. Ο κ. Κλεγκ αντιμετωπίζει πλέον έντονη αμφισβήτηση στο εσωτερικό του κόμματός του, όμως, προς το παρόν, κανείς δεν έχει ζητήσει ευθέως την παραίτησή του. 


Οι βρετανικές περιφέρειες απολαμβάνουν αρκετά σημαντικές αυτοδιοικητικές ελευθερίες, όμως ουσιαστικά οι εκλογικές αναμετρήσεις της 5ης Μαΐου πήραν τη χροιά δημοψηφίσματος για το έργο της κυβέρνησης συνασπισμού Συντηρητικών-Φιλελεύθερων Δημοκρατών. 
Σ’ αυτή τη μάχη ο πρωθυπουργός Ντέιβιντ Κάμερον φαίνεται να βγαίνει αλώβητος: το κόμμα του αναμενόταν να υποχωρήσει οριακά στο σύνολο της ψήφου, κερδίζοντας όμως κάποιες νέες αγγλικές περιφέρειες. Οι Συντηρητικοί ήταν και παραμένουν αδύναμοι στα Κοινοβούλια της Ουαλίας, της Βορείου Ιρλανδίας και της Σκωτίας. 

Οι Εργατικοί, υπό τη χλιαρή ηγεσία του Εντ Μίλιμπαντ, κατέγραψαν σημαντικές νίκες τόσο στο Κοινοβούλιο της Ουαλίας όσο και στις αγγλικές περιφέρειες. Ωστόσο, έχασαν τη μάχη για τη Σκωτία, όπου ο πρώην «πρώτος υπουργός» Αλεξ Σάλμον, ηγέτης του Σκωτσέζικου Εθνικιστικού Κόμματος, που επιζητεί την ανεξαρτησία της, αύξησε τις δυνάμεις του και θα παραμείνει ενισχυμένος στην εξουσία. 

